

**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ГРАД НОВИ САД**

**Служба за интерну ревизију**

**Број: XXIII-47-3/2019-199**

**Дана: 26. децембар 2019. године**

**Нови Сад**

**Годишњи план**

Службе за интерну ревизију Града Новог Сада

за 2020. годину

Нови Сад, децембар 2019. године

1. **Увод**

Годишњи план Службе за интерну ревизију корисника средстава буџета Града Новог Сада (у даљем тексту: Служба)је плански документ којим се конкретизују плански задаци интерне ревизије утврђени у стратешком плану за једну годину.

Годишњим планом ревизије се: дефинишу задаци ревизије, утврђују критичне области у системима који су предмет ревизије, утврђују рокови за спровођење ревизија и потребни ресурси, како људски тако и материјални, који су неопходни за извршавања планских задатака у наредној години.

1. **Основни параметри за израду годишњег плана**

Годишњи план Службе за 2020. годину (у даљем тексту: Годишњи план) сачињен је у складу са Стратешким планом Службе за интерну ревизију за период од 2018.-2020. године (у даљем тексту: Стратешки план), који је донет 13.12.2017. године, а одобрен Закључком Градоначелника Града Новог Сада дана 25.12.2017. године, из наведеног разлога није потребно преиспитивати оцену нивоа ризика за поједине системе као ни приоритете у раду, јер су у складу са актуелним стратешким планом.

У тренутку израде Годишњег плана у Служби за интерну ревизију запослени су шеф Службе, заменик шефа Службе, један овлашћени интерни ревизор на неодређено време, један овлашћени интерни ревизор у јавном сектору на одређено време и један интерни ревизор на одређено време због повећаног обима посла, а од 12. маја 2019. године у Служби је на стручној пракси и један дипломирани правник. С обзиром да се према Међународним стандардима интерне ревизије утврђеним од стране Института интерних ревизора, интерна ревизија ради тимски, у Служби за интерну ревизију оформљена су два тима, и самим тим је удвостручен број планираних ревизија у 2019. години, те је у прошлој години обављено седам ревизија.

Годишњим планом Службе за интерну ревизију планирано је осам ревизија, али је грешком и неажурношћу списка корисника буџетских средстава уврштена и Специјална болница за реуматске болести у Новом Саду (која је у надлежности Покрајинског секретаријата за здравство), тако да су два тима радила на ревизији једног субјекта уз повећан узорак из система.

1. **Задаци Службе у 2020.-тој години**

Планиране активности Службе за интерну ревизију у 2020.-ој години су:

**I**  Обука и едукација интерних ревизора у организацији Министарства финансија Републике Србије – Централне јединице за хармонизацију, с обзиром да је Међународним стандардом број 1230, утврђена обавеза континуираног професионалног усавршавања (у Великој Британији интерни ревизор који у току године нема најмање 40 сати професионалног усавршавања, наредне године не може да обавља послове интерног ревизора).

Интерним ревизорима у јавном сектору прописан је Правилник о стручном усавршавању овлашћених интерних ревизора у јавном сектору („Службени гласник РС“, број 15 од 8. марта 2019), који је ступио на снагу осмог дана од дана објављивања у „Службеном гласнику РС“, а примењиваће се од 1. јануара 2020. године, а којим се обавезују да остваре најмање 50 бодова за стручно усавршавање у једној години, од чега најмање пет бодова кроз организовано стручно усавршавање.

С тим у вези потребно је израдити “Програм стручног усавршавања

запослених у Служби за интерну ревизију Града Новог Сада у 2020. години“,

којим ће уредити начин спровођења и финансирања стручног усавршавања

запослених, а све у складу са горе наведеним Правилником.

**II** Саветодавне услуге у виду пружања савета, смерница, обуке, помоћи и других услуга у циљу повећања вредности и побољшања процеса управљања корисника јавних средстава, управљања ризицима и контроле при чему интерни ревизори не преузимају руководећу одговорност.

За саветодавне услуге планира се 20 ревизорских радних дана.

**III** У току 2020. године приступиће се Изради Стратешког плана Службе за интерну

ревизију Града Новог Сада за период 2021. до 2023. године, а чијом реализацијом

треба да се обезбеди потпуно успостављање система процедура за рад у свим

системима код корисника средстава буџета Града Новог Сада, формирање става

руководства корисника буџетских средстава према контролама и успостављања

општег нивоа контрола код субјеката у организацији, те сазнања руководства

корисника буџетских средстава према ризицима и спремност прихватања промена.

**IV** Осам редовних ревизија корисника средстава буџета Града Новог Сада чији је индекс низак, средњи и високо ризичан и то :

1. Месна заједница „Омладински покрет“,
2. Месна заједница „Соња Маринковић“.
3. Градска управа за културу,
4. Градска управа за спорт и омладину,
5. ЈКП „Зоохигијена и ветерина Нови Сад“,
6. ЈП „Спортски и пословни центар Војводина“ Нови Сад,
7. Градска управа за социјалну и дечију заштиту,

8. Градска управа за саобраћај и путеве.

За системе са ниским, средње и високо ризичним индексом ризика потребно је 30 до 40 радних дана рада за ревизорски тим.

У разради годишњег плана Службе израдиће се оперативни планови руководиоца Службе за краће временске периоде, који ће се користити као корективни фактор остварења годишњег плана.

Детаљније одређење појединих ревизија по врсти ревизије, те алатима који ће бити коришћени и фазама саме ревизије, биће одређени кроз израду плана појединих ревизија.

У случају неких немогућности обављања ревизије код горе наведених субјеката, или ако планиране ревизије буду обављене пре планираног рока, приступиће се ревизији код још једног субјекта са високим индексом ризика:

1. Месна заједница „Сремска Каменица“.
2. **Рокови за спровођење ревизија**

До краја јуна 2020. године предвиђено је да сe ураде четири ревизије од стране два ревизорска тима и то:

У периоду од 13. јануара до 31. марта обавиле би се ревизије код корисника буџетских средстава са ниским и средњим ризиком:

1. Месна заједница „Омладински покрет“,
2. Месна заједница „Соња Маринковић“.

У периоду од 1. априла до 30. јуна обављале би се ревизије, код корисника

буџетских средстава са високим ризиком:

1. Градска управа за културу,
2. Градска управа за спорт и омладину,

.

У другој половини 2020. године извршиле би се још четири ревизије. Имајући у виду да су планирани годишњи одмори ревизора а обично у то време и запослени у субјекту ревизије користе годишње одморе,са следећим ревизијама би се започело у јулу, а наставило у септембру.

Рокови за спровођење ревизија су следећи:

У периоду од 01. јула до 16. октобра би се обављале ревизије од стране два ревизорска тима код корисника буџетских средстава са високим ризиком и то:

1. ЈКП „Зоохигијена и ветерина Нови Сад“,
2. ЈП „Спортски и пословни центар Војводина“ Нови Сад,

У периоду од 19. октобра до 28. децембра обављале би се ревизије код корисника буџетских средстава са високим ризиком и то:

1. Градска управа за социјалну и дечију заштиту,
2. Градска управа за саобраћај и путеве.

Рокови за ревизије су планирани тако да су могућа мања одступања која не би утицала на извршење плана. Периоди у којима се преклапају ревизије појединих система су могуће из разлога што након сачињавања нацрта извештаја о ревизији, оставља се одређени рок за примедбе и усаглашавање ставова са руководством где је урађена ревизија.

У случају неких немогућности обављања ревизије код горе наведених субјеката, или ако планиране ревизије буду обављене пре планираног рока, приступиће се ревизији код још једног субјекта са високим индексом ризика и то:

1.Месна заједница „Сремска Каменица“.

**5. Стручно усавршавање**

Током 2020. године обезбедиће се сви потребни услови за стручно усавршавање интерних ревизора и то присуствовањем организованим семинарима, тако и обезбеђивањем потребне литературе.

У складу с стандардом 1230 - Континуирано професионално образовање, којим се дефинише: „Интерни ревизори су дужни да унапређују своје знање, вештине и остале способности кроз континуирано професионално усавршавање“, што указује да саставни део стандарда професионалне праксе ревизије је континуирано професионално усавршавање. Из тог разлога је потребно обезбедити интерним ревизорима присуствовање континуираној едукацији.

Правилник о стручном усавршавању овлашћених интерних ревизора у јавном сектору („Службени гласник РС“, број 15 од 8. марта 2019), који је ступио на снагу осмог дана од дана објављивања у „Службеном гласнику РС“, а примењиваће се од 1. јануара 2020. године, прописано је да интерни ревизори у јавном сектору остваре најмање 50 бодова за стручно усавршавање у једној години, од чега најмање пет бодова кроз организовано стручно усавршавање.

С тим у вези шеф Службе за интерну ревизију Града Новог Сада је утврдила и предлаже следећа подручја обуке ревизора, а за које ће се тражити сагласност Градског већа Града Новог Сада.

|  |  |
| --- | --- |
| ПОДРУЧЈЕ ОБУКЕ РЕВИЗОРА | ПЕРИОД  01.01.2020.-31.12.2020. |
| Искуство у вршењу ревизије | Област-планирање интерне ревизије и примена Међународних стандарда интерне ревизије |
| Технике интерне ревизије | Усаглашавање, развој и примена нових техника интерне ревизије |
| Управљање ризиком-интерне контроле | Област-Модели управљања ризиком у јавном сектору |
| Комуникацијске способности | Развој ревизорске комуникације |
| Систем јавних набавки | Област-праћење реализације уговора |
| Буџетирање | Област-израда буџета организација у јавном сектору |
| Концепт управљања у државном сектору | Обука-Управљање јавним финансијама |
| Конференције |  |
|  |  |

На основу горе наведеног а у складу са Стратешким планом Службе за интерну ревизију Града Новог Сада за период 2018. до 2020. године, број XXIII-47-3/2017-213 од 13. децембра 2017. године и одобрених средстава у Финансијском плану Службе за интерну ревизију Града Новог Сада за 2020. годину, шеф Службе за интерну ревизију Града Новог Сада утврдиће Програм стручног усавршавања запослених у Служби за интерну ревизију Града Новог Сада за 2020. годину на основу прелиминарног Плана континуиране обуке:

|  |  |  |  |
| --- | --- | --- | --- |
| Редни број | Назив обуке и организација | Датум обуке | Напомена |
| 1 | Међународна конференција интерних ревизора- Удружење интерних ревизора Србије | Мај 2020. | На Конференцији су предавачи и еминентни стучњаци из Србије и Европе |
| 2. | Обуке које спроводи Министарство финансија – Централна јединица за хармонизацију | Континуирано у складу са позивом у 2020. години | Интерни ревизори су у обавези да присуствују бесплатним обукама које организује и спроводи ЦЈХ |
| 3. | Обуке које спроводи Државна ревизорска институција | Континуирано у складу са позивом у 2020. години | Семинари, радионице, или конференције које организује ДРИ су бесплатне |
| 4. | Обуке и семинари које организује Удружење „Интерни ревизор“ Ужице | Континуирано у складу са позивом у 2020. години | Присуство семинарима и радионицама које су битне за континуирано усавршавање интерних ревизора у јавном сектору |
| 5. | Семинари, обуке, радионице и панели које организује Удружење интерних ревизора Србије | Континуирано у складу са позивом у 2020. години | Присуство и учешће на семинарима и радионицама битним за усавршавање интерних ревизора у локалним самоуправама |
| 6. | Семинари, радионице и састанци које организује (СКГО) који се односе на примену прописа актуелних за спровођење ревизија система | У складу са позивима и потребама у 2020. години | Квалитетнији рад интерних ревизора у конкретном спровођењу ревизија система планираних у Годишњем плану за 2020. годину |
| 7. | Семинари и радионице које организују Комора овлашћених ревизора и Савез рачуновођа и ревизора Србије | У складу са позивима и потребама у 2020. години | Присуство и учешће на семинарима и радионицама за континуирано усавршавање интерних ревизора |
| 8. | Семинари и радионице које организује Савез удружења правника Србије | У складу са позивима и потребама у 2020. години | Присуство и учешће на семинарима и радионицама за континуирано усавршавање |
| 9. | Семинари и радионице које организују Европске организације врховних ревизорских институција (ЕУРОСАИ) и Европске конфедерације института интерних ревизора (ЕЦИИА) | У складу са позивима и потребама у 2020. години | Унапређење рада Службе у погледу сагледавања међународних методологија рада интерне ревизије и могућности имплементирања у постојећи систем ради унапређења |
| 10. | Семинари и радионице које организује Привредни саветник | У складу са позивима и потребама у 2020. години | Присуство и учешће на семинарима и радионицама за континуирано усавршавање |
| 11. | Семинари и радионице које организује ИПЦ-информативни пословни центар | У складу са позивима и потребама у 2020. години | Присуство и учешће на семинарима и радионицама за континуирано усавршавање |
| 12. | Семинари и радионице које организује Publicaktiv | У складу са позивима и потребама у 2020. години | Присуство и учешће на семинарима и радионицама за континуирано усавршавање. |
| 13. | Семинари и радионице које организује Public Finance Office | У складу са позивима и потребама у 2020. години | Присуство и учешће на семинарима и радионицама за континуирано усавршавање. |
|  |  |  |  |

Континуирана обука интерних ревизора вршиће се у складу са одобреним средствима за ту намену у Финансијском плану за 2020. годину.

Посебна пажња ће бити усмерена да се обезбеде услови за учешће на обуци за интерне ревизоре у организацији Министарства финансија и Централне јединице за хармонизацију.

шеф Службе

*Данка Грубешић*